《洞庭君山辞》
宋代·郑起

山为君兮水为臣，水为臣兮象为兵。君有定位兮兵无定形，知山知水兮知君臣之性情。

不知师不知比兮又奚知用兵之精。余经山之外兮睹山水之杳冥，佳气葱郁兮或天香而龙腥。

烟云变化兮或狗状而人形，风涛汹涌兮或崖立而天平。

或夕阳兮渔歌，或晓霜兮钟声。或雪下兮雁叫，或夜半兮鼍鸣。

或仙人张乐兮霞佩之軿軿，或神丁从驾兮车骑之辚辚。

冬寒春暖兮湖草几番之青青，今来古往兮人物几代之废兴。

嗟余行役兮顾鬓影之星星，无由登山临水兮与鸥鹭盟。

北风吹袂兮又将之荆，徘徊不忍去兮聊以歌而行。

作者简介：郑 起(1199～1262年)初名震，字叔起，号菊山，福建省连江县透堡岭兜人。少试礼部，不第，遂弃举子业，潜心穷理尽性之学，束躬修行。为人方直严毅，与公卿大夫交往，言不及利，语不阿媚。一生著述有《易注》、《深衣书》、《倦游稿》、《菊山清隽集》、《易六十卦》等。